FS Gueydon (1899)

Gueydon oli Ranskan laivaston 1900-luvun alussa valmistettu Gueydon-luokan panssariristeilijä.
Valmistus.
Alus tilattiin Toulonin laivastontelakalta, missä köli laskettiin 13. elokuuta 1898. Alus laskettiin vesille 20. syyskuuta 1899 ja otettiin palvelukseen 1. syyskuuta 1903.
Palvelus.
Koeajojen päätyttyä alus siirrettiin 1903 Kaukoitään, mistä se palasi 1907. Alus liitettiin tammikuussa 1907 Brestiin pohjoiseen laivueen 1. risteilijädivisioonaan, jonka lippulaivana oli "Léon Gambetta" ja kolmantena aluksena "Dupetit-Thouars". Alus oli 12. kesäkuuta Cherbourgissa divisioonansa mukana vastaanottamassa Tanskan kuningasta. Lokakuussa alus siirrettiin vastaperustettuun 2. divisioonaan, jossa lippulaivana oli "Gloire" ja kolmantena aluksena "Jeanne d'Arc". Välimerellä järjestettyjen sotaharjoitusten jälkeen alus palasi Cherbourgiin huollettavaksi, mistä se palasi lokakuussa 1908 pohjoiseen laivueeseen. Vuotuisten sotaharjoitusten jälkeen alus oli 27. heinäkuuta 1909 laivueen mukana Cherbourgissa vastaanottamassa Venäjän tsaaria perheineen. Alus siirrettiin 1910 reserviin, missä se oli ensimmäisen maailmansodan liikekannallepanoon saakka.
Alus liitettiin elokuussa 1914 Cherbourgiin sijoitetun 2. kevyen laivueen kontra-amiraali Le Cannelierin komentamaan 2. kevyeen divisioonaan, jonka lippulaivana oli"Gloire" ja kolmantena aluksena "Dupetit-Thouars". Divisioonan tehtävänä oli valvoa Kanaalin meriliikennettä ja suojata joukkojen siirtoja. Vuonna 1915 Flanderin tilanteen vakiinnuttua laivueen aluksia siirrettiin itäiselle Välimerelle, mutta se ei koskenut 2. kevyttä divisioonaa.
Toukokuussa 1916 laivastoa uudelleen järjestettäessä alus kuului Dakariin sijoitettuun 4. kevyeen divisioonaan, jonka komentajana oli kontra-amiraali Crasset lippulaivanaan "Jeanne d'Arc" ja muina aluksina "Montcalm" ja "Dupetit-Thouars". Yhdysvaltain liityttyä sotaan 6. huhtikuuta 1917 lisäsi Brestin edustalla toimivien partioalusten miehistötarvetta, minkä seurauksena päätettiin 18. toukokuuta lakkauttaa 1. kesäkuuta kevyt divisioona. "Gueydon" palasi "Montcalmin" ja "Dupetit-Thouarsin" kanssa Brestiin, missä ne muodostivat kontra-amiraali Etienne-Aubryn komentaman reservidivisioonan.
Alus lähti 12. lokakuuta 1918 Ranskasta Arkangeliin, jossa se vapautti kuusi päivää myöhemmin "Amiral Auben". Alus ankkuroitiin 27. marraskuuta talveksi. "Condèn" saavuttua se lähti 25. kesäkuuta 1919 Cherbourgiin, missä se liitettiin marraskuussa "Marseillaisen" tilalle Itämeren divisioonaan (). Alus liitettiin "Condén" tilalle Atlantin divisioonaan () ja edelleen marraskuussa 1921 Division volante d'Atlantiqueen, kunnes se siirrettiin 21. marraskuuta 1921 Brestissä reserviin.
Vuonna 1923 alus oli huollettavana Brestissä, jotta se kyettäisiiin sijoittamaan tykistökoululaivaksi EATM:lle. Se aloitti tehtävässä Brestissä 1927 korvaten tehtävää hoitaneen "Pothuaun". Alus poistettiin 24. heinäkuuta 1931 alusluettelosta ja luokiteltiin hylyksi Brestissä. Se kuului 1932 EATM:lle Toulonissa. Heinäkuusta 1935 hylky oli Brestissä Ranskan antaumiseen kesäkuussa 1940.
Saksan laivasto muutti aluksen 1941 harhautukseksi muistuttamaan "Prinz Eugenia". Alus tuhoutui 1942 ja romutettiin sodan jälkeen.